‘กสิกรไทย’ ดึงแฟนบอล ใช้บัตรใหม่
กสิกรไทยจับฐานแฟนบอลไทย ออกบัตรเดบิตใหม่ หวังขยายบริการทางการเงินอื่นเพิ่ม
10 เม.ย. 2558

กสิกรไทยจับฐานแฟนบอลไทย ออกบัตรเดบิตใหม่ หวังขยายบริการทางการเงินอื่นเพิ่ม
นายปกรณ์ พรรธนะแพทย์ รองกรรมการผู้จัดการอาวุโส ธนาคารกสิกรไทย เปิดเผยว่า ในปีนี้ธนาคารมีเป้าหมายที่จะขยายฐานลูกค้าบัตรเดบิตไปสู่ตลาดแฟนฟุตบอลไทยให้มากขึ้น เนื่องจากในช่วง 2-3 ปีที่ผ่านมา มีแนวโน้มเติบโตอย่างต่อเนื่อง 
ทั้งนี้ ล่าสุดได้เปิดตัวบัตรเดบิตสโมสรฟุตบอลกสิกรไทย (KBank Football Club Debit Card) สำหรับ 39 ทีม เพื่อเปิดโอกาสให้แฟนฟุตบอลของสโมสรต่างๆ ได้เป็นเจ้าของบัตรเดบิตลวดลายตราสัญลักษณ์สโมสรที่ชื่นชอบ ซึ่งปัจจุบันได้ออกบัตรเดบิตสโมสรฟุตบอลกสิกรไทยไปแล้วประมาณ 4.5 หมื่นใบ และคาดว่าภายในสิ้นปีนี้จะสามารถออกบัตรเดบิตสโมสรฟุตบอลกสิกรไทยได้รวมไม่ต่ำกว่า 1.3 แสนใบ เมื่อเทียบกับเป้าหมายการออกบัตรเดบิตใหม่ทั้งหมดในปีนี้ที่ 4.6 ล้านใบ
“เม็ดเงินหมุนเวียนในธุรกิจต่างๆ ที่เกี่ยวเนื่องกับฟุตบอลไทย ไม่ต่ำกว่า 1 หมื่นล้านบาท/ฤดูกาล จึงนับเป็นตลาดที่มีความน่าสนใจมาก และธนาคารยังได้เข้าไปให้บริการอื่นๆ แก่สโมสรฟุตบอลต่างๆ ได้อีกด้วย เช่น บริการบัญชีเงินเดือน การทำประกันอุบัติเหตุ และการจัดอบรมให้ความรู้ด้านการลงทุนและการออมเงินแก่นักฟุตบอลและบุคลากรของสโมสร” นายปกรณ์ กล่าว